PATVIRTINTA

Rokiškio rajono savivaldybės administracijos direktoriaus

2024 m. balandžio 22 d. įsakymu Nr. AV-257

**KŪRYBOS KONKURSO**

**„ATEITIES MIESTAS – ROKIŠKIS“**

**NUOSTATAI**

**I. BENDROJI DALIS**

1. Kūrybos konkurso „Ateities miestas – Rokiškis“ (toliau – konkursas) nuostatai apibrėžia konkurso organizatorius, tikslą, uždavinius, dalyvius, sąlygas, konkurso laimėtojų nustatymo ir dalyvių apdovanojimo tvarką.

2. Konkurso organizatorius – Rokiškio rajono savivaldybės administracijos Komunikacijos ir kultūros skyrius.

3. Konkurso koordinatoriaus kontaktai: tel. +370 (640) 70 843, el. paštas rokiskis@rokiskis.lt

**II. KONKURSO TIKSLAI IR UŽDAVINIAI**

4. Konkursas skirtas Rokiškio 525 metų jubiliejui ir yra vienas iš šiai progai skirtų renginių.

5. Konkurso tikslas – garsinti Rokiškio miesto sukaktį ir ugdyti gyventojų kūrybiškumą. Dalyviai kviečiami vizionieriškai pažvelgti į miesto ateitį, pavaizduoti galimus naujus architektūros objektus, kurie galėtų būti pastatyti mieste tolimoje ateityje. Konkurso sąlygos nenurodo miesto vietos, objekto paskirties ir/ar formos. Taip siekiama gyventojų žvilgsnį kreipti ne tik į praeities architektūrą, bet kurti ir futuristine tematika, taip įkvepiant norą tapti miesto pokyčių dalyviais ateityje.

6. Uždaviniai:

6.1. skatinti patriotiškumą švenčiant svarbias istorines sukaktis;

6.2. puoselėti gyventojų meninę saviraišką ir kūrybiškumą.

**III. DALYVIAI**

7. Konkurse gali dalyvauti Lietuvoje ir/ar užsienyje gyvenantys asmenys.

**IV. KONKURSO SĄLYGOS**

8. Konkursui pateikiami individualūs kūrybos darbai. Vienas dalyvis gali būti tik vieno kūrinio autorius. Kito asmens atliekamas paskatinimas dalyvauti konkurse, individualių dalyvių grupės organizavimas ir pagalba pateikiant darbus konkursui nelaikomi konkurso sąlygų pažeidimu.

9. Konkursui pateikiami kūriniai gali būti atlikti įvairiomis priemonėmis: guašu, akvarele, aliejiniais dažais, spalvotais pieštukais, kreidelėmis arba šių priemonių kombinacija.

10. Kūrinio formatas – A4 arba A3.

11. Kūriniai gali būti pateikiami:

11.1. popieriuje, su priderintu pasportu, be rėmo.

11.2. skaitmeniniu formatu (nuskenuotas, nufotografuotas): geros kokybės, JPG, PNG formatais, 300 dpi rezoliucija. Spalvoti darbai skenuojami arba fotografuojami spalvotai. Skenavimas ar fotografavimas turi būti kokybiškas, pilnai užpildyti foną.

12. Dalyviai, savo kūrybiniam sprendimui panaudojantys internete randamus vaizdus, turi atkreipti dėmesį į atskiriems vaizdams galiojantį Autorių teisių įstatymą ir naudojimo licencijas, taikomas skaitmeniniams objektams. Už galimus autorinių teisių pažeidimus konkurso organizatoriai neatsako.

**V. KŪRINIŲ PATEIKIMAS IR VERTINIMAS**

13. Darbai iki 2024 m. gegužės 31 d. siunčiami el. paštu rokiskis@rokiskis.lt arba pristatomi vokuose į Rokiškio rajono savivaldybės administraciją, Sąjūdžio a. 1, Rokiškis. Pateikiant kūrinį užpildoma atskira dalyvio anketa (Priedas). Anketą būtina užpildyti didžiosiomis raidėmis ir pateikta kartu su kūrybos darbu. Darbus pristatant vokuose, ant voko nurodyti „Kūrybos konkursui „Ateities miestas – Rokiškis“.

14. Organizatorius sudaro vertinimo komisiją iš penkių narių.

15. Konkurso vertinimo komisija atsižvelgia į:

15.1. kūrinio atitikimą temai (60 iš 100);

15.2. kūrybiškumą (20 iš 100);

15.3. kompozicijos originalumą (10 iš 100);

15.4. estetiškumą (10 iš 100).

16. Didžiausias galimas surinkti vertinimo balas – 100.

17. Vertinimo komisija išrinka laureatus. Laureatų skaičius nerobojamas.

18. Konkurso sąlygų neatitinkantys darbai nevertinami.

19. Vertinimo komisija iki 2024 m. birželio 30 d. skelbia konkurso rezultatus Rokiškio rajono savivaldybės interneto svetainėje ir informuoja konkurso laureatus asmeniškai el. paštu.

20. Konkurso dalyvių darbams recenzijos neruošiamos.

**VII. DALYVIŲ APDOVANOJIMAS IR PRISTATYMAS VISUOMENEI**

21. Konkurso laureatai bus apdovanojami 30 eurų vertės atminimo dovanomis, o dalyviai – simbolinėmis dovanomis.

22. Laureatų darbai bus apdorojami skaitmeninės grafikos priemonėmis ir eksponuojami miesto erdvėse.

23. Visų dalyvių darbai bus viešinami Rokiškio rajono savivaldybės interneto svetainėje renginiams.

**VIII. KITOS SĄLYGOS**

24. Pateikdami darbus konkursui, dalyviai sutinka, kad jų kūriniai ir asmens duomenys (vardas, pavardė, amžius) būtų:

24.1. eksponuojami atvirose miesto erdvėse darbus apdorojus skaitmeninės grafikos priemonėmis;

24.2. panaudojami nurodant autorystę kituose skaitmeninės grafikos projektuose ar spaudos darbuose (atvirukuose, kataloguose ir pan.);

24.3. eksponuojami viešojoje erdvėje (savivaldybės tinklalapyje, socialinių tinklų paskyrose ir pan.).

25. Eksponavimo ir panaudojimo nurodant autorystę teisės konkurso organizatoriui suteikiamos neatlygintinai ir neribotam laikui.

26. Kiti konkurso dalyvių perduoti konkurso organizatoriui asmens duomenys, tokie kaip elektroninio pašto adresas, telefonas, kita kontaktinė informacija, nebus viešinami, o naudojami tam, kad būtų galima susisiekti su konkurso dalyviais, juos informuojant apie konkursą (eigą, rezultatus ir pan.).

27. Organizatorius nefinansuoja priemonių, nekompensuoja jokių konkurso dalyvių patirtų išlaidų.

28. Konkurso dalyviai sutinka, kad fotonuotraukos ar vaizdo medžiaga su asmeniniu atvaizdu iš su konkursu susijusių renginių būtų publikuojamos viešai ir naudojamos rinkodaros tikslams.

29. Konkurso organizatorius pasilieka teisę keisti konkurso taisykles ir apie tai informuoti savivaldybės interneto svetainėje [www.rokiskis.lt](http://www.rokiskis.lt) ir [www.renginiairokiskyje.lt](http://www.renginiairokiskyje.lt)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kūrybinio konkurso

„Ateities miestas – Rokiškis“ nuostatų priedas

**KŪRYBINIO KONKURSO ,,ATEITIES MIESTAS – ROKIŠKIS"**

**DALYVIO ANKETA**

|  |  |
| --- | --- |
| VARDAS, PAVARDĖ(didžiosiomis raidėmis, jei pildoma ranka) |  |
| Amžius |  |
| Dalyvio elektroninio pašto adresas |  |
| Dalyvio telefono numeris |  |
| Kūrybos darbo pavadinimas |  |
| Kūrybos darbo aprašymas (nupiešto architektūrinio objekto paskirtis, vieta Rokiškio mieste) |  |
| Pateikdamas šią anketą, kūrybos konkurso „Ateities miestas – Rokiškis“ dalyvis (-ė) patvirtina, kad piešinį parengė savarankiškai, kad yra susipažinęs (-usi) ir sutinka su konkurso nuostatais, bei autoriaus turtinių teisių į piešinį perdavimu konkurso organizatoriui ir partneriams.DataKonkurso dalyvio vardas, pavardė, parašas |